ТекIуэныгъэм нэсыпауэ
Кстовэ къалэм мы махуэхэм щекIуэкIащ илъэс 23-м зи ныбжьыр фIэмыкIахэм самбэмкIэ я урысейпсо зэхьэзэхуэ. Абы щыбэнащ Къэбэрдей-Балъкъэрым щыщ Гереков Рустам.
Зи хьэлъагъыр килограмм 82-м нэблагъэхэм я гупым хиубыдэ зэIущIэхэм шэч къызытумыхьэн текIуэныгъэхэр къыщихьурэ Рустам финалым нэсащ. Иужьрей зэпэщIэтыныгъэм абы къыщыхуэзащ Ярославль областым къикIа Пахомов Иван. ЗымащIэкIэ и хьэрхуэрэгъур зэфIэкIа Герековым зэхьэзэ-хуэм и етIуанэ увыпIэр къылъысащ.
Тэрч къалэм дзюдомрэ самбэмкIэ и школым и гъэсэн ди лъахэгъур иджыпсту Санкт-Петербургрэ Къэбэрдей-Балъкъэрымрэ я цIэкIэ мэбанэ. Ар ягъасэ Болэ Вадимрэ Гуртуев Уланрэ. Герековым и япэ ехъулIэныгъэшхуэхэр, 2013 гъэм зэхэта дунейпсо зэхьэзэхуэм и дыщэ медалри хэту, зыIэригъэхьащ тренер Хъупэ Жантемыр и нэIэ щIэту.
МЭЗКУУ Къанщобий.
